बिहार के गया जिले में सोमवार को एक सड़क हादसे में पांच लोगों के मरने और 12 के घायल होने की खबर है. गया जिले के बुनियादगंज थाना अंतर्गत खजाहापुर मोड के समीप सोमवार को एक ट्रक के एक टाटा मैजिक वाहन से टकरा जाने से मैजिक वाहन पर सवार पांच लोगों के मरने और 12 अन्य के घायल होने की सूचना मिली है.
वरिष्ठ पुलिस अधीक्षक गणेश कुमार ने बताया कि इस दुर्घटना में एक की मौत घटनास्थल पर ही हो गयी जबकि इलाज के लिये भेजे गये चार अन्य की भी मौत मगध मेडिकल कांलेज अस्पताल में होने की सूचना है.
उन्होने बताया कि दुर्घटना में घायल हुये अन्य लोगों का इलाज मगध मेडिकल कालेज अस्पताल में जारी है. टाटा मैजिक पर सवार लोग विष्णुपथ मंदिर क्षेत्र से एक शादी समारोह में भाग लेकर मुफस्सिल थाना क्षेत्र के अपने गांव बारागांव लौट रहे थे.
वहीं, बिहार के भोजपुर जिले के जगदीशपुर थाना अंतर्गत कौरिया मठीया गांव के समीप बीती रात एक वैगनआर कार और एक ट्रैक्टर की सीधी टक्कर में कार पर सवार पांच लोगों की मौत हो गयी.
पुलिस सूत्रों ने बताया कि मृतकों में सभी एक ही परिवार के सदस्य हैं और वे पटना जिला के गांधी मैदान थाना अंतर्गत लालजी टोला मोहल्ले के निवासी है. कार पर सवार ये लोग इलाहाबाद में एक समारोह में शामिल होकर पटना लौट रहे थे.
hin_Deva hin_Deva hin_Deva bho_Deva hin_Deva